केपटाऊन टेस्ट : बराबरी पर खत्म हुआ मैच  
न्यूलैंड्स मैदान पर भारत और दक्षिण अफ्रीका के बीच खेला गया श्रृंखला का आखिरी और निर्णायक टेस्ट मैच बगैर किसी नतीजे के साथ समाप्त हो गया।
न्यूलैंड्स मैदान पर भारत और दक्षिण अफ्रीका के बीच खेला गया श्रृंखला का आखिरी और निर्णायक टेस्ट मैच बगैर किसी नतीजे के साथ समाप्त हो गया। जीत के लिए 340 रन के लक्ष्य का पीछा करने उतरी भारतीय टीम ने 82 ओवरों में तीन विकेट के नुकसान पर 166 रन बनाए। आठ ओवरों का खेल बाकी था लेकिन इससे पहले ही दोनों कप्तान मैच समाप्त करने पर सहमत हो गए।  मैच समाप्त होने के वक्त मास्टर ब्लास्टर सचिन तेंदुलकर 14 और स्टाइलिश बल्लेबाज वीवीएस लक्ष्मण 32 रन बनाकर नाबाद थे। सलामी बल्लेबाज गौतम गम्भीर ने भारत की ओर से दूसरी पारी में सर्वाधिक 64 रन बनाए। इस पारी के दौरान उन्होंने 184 गेंदों का सामना किया और नौ चौके लगाए। वह तेज गेंदबाज डेल स्टेन की गेंद पर विकेट के पीछे लपके गए।  कभी भारतीय शीर्षक्रम की रीढ़ समझे जाने वाले राहुल द्रविड़ इस टेस्ट मैच में भी नाकाम रहे। द्रविड़ 31 रन बनाकर दूसरे विकेट के रूप में आउट हुए। द्रविड़ का विकेट 106 रन के कुल योग पर गिरा। तीन मैचों की इस श्रृंखला में बुरी तरह नाकाम रहे राहुल द्रविड़ ने 112 गेंदों पर चार चौके लगाए। वह तीन मैचों की छह पारियों में 14, 43, 25, 2, 5 और 31 रनों की पारियां खेल सके हैं।   भारत ने गंभीर और द्रविड़ के अलावा अपने विस्फोटक सलामी बल्लेबाज वीरेंद्र सहवाग का विकेट गंवाया। सहवाग 11 रन बनाकर मोर्न मोर्कल की गेंद पर ग्रीम स्मिथ के हाथों लपके गए। भारत का यह विकेट 27 रन के कुल योग पर गिरा। सहवाग ने अपनी छवि के विपरीत 40 गेंदों का सामना करते हुए दो चौके लगाए।   दक्षिण अफ्रीका ने अपनी पहली पारी में 362 रन बनाए थे जबकि भारतीय टीम सचिन तेंदुलकर के 146 रनों की बदौलत अपनी पहली पारी में 364 रन बनाकर दो रनों की बढ़त हासिल करने में सफल रही थी।  इसके बाद मेजबान टीम ने जैक्स कैलिस (109 नाबाद) के 40वें टेस्ट शतक की बदौलत अपनी दूसरी पारी में 341 रन बनाकर भारत के सामने 340 रनों का लक्ष्य रखा। भारत की ओर से दूसरी पारी में हरभजन सिंह ने सात विकेट लिए।